《感辛夷花曲》
明代·朱曰藩

昨日辛夷开，今朝辛夷落。
辛夷花房高刺天，却共芙蓉乱红萼。
小山桂树犹连卷，五湖荷花空绰约。
连卷绰约宜秋日，端居独养征君疾。
高枝朵朵艳木莲，密叶层层赛卢橘。
山鬼已见驾香车，文人应是梦彩笔。
辛夷辛夷何离奇，照水偏宜姑射姿。
萧晨东海霞光烂，玄夜西园露气滋。
檀心倒卷情无限，玉面低回力不支。
见说东都便露坐，惟应御史沄风吹。
此花爱逐东风暖，故人逸韵嵇中散。
山阳闻有合欢斋，石湖亦筑辛夷馆。
袅袅岩栊碧树圆，纷纷涧户香花满。
坞里王孙旧路长，卷中裴迪新诗短。
新诗已旧不堪闻，江南荒馆隔秋云。
多情不改年年色，千古芳心持赠君。

作者简介：朱曰藩，字子价，号射陂，宝应人（今江苏省宝应县），朱应登之子。生卒年不详，约明世宗嘉靖三十年前后在世。登嘉靖二十三年（公元一五四四年）进士。历官九江府知府。曰藩隽才博学，以文章名家。有《山带阁集》三十三卷，《四库总目》行于世。